DA Den Europæiske Unions Tidende C 222/9

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 222/07

Denne offentliggørelse giver ret til at gøre indsigelse mod ansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ΦΙΡΙΚΙ ΠΗΛΙΟΥ« (FIRIKI PILIOU)

EF-Nr.: EL-PDO-0005-0540-27.03.2006

BOB ( X ) BGB ( )

1. Ansvarlig afdeling i medlemsstaten:

Navn: Ministeriet for udvikling af landdistrikter og fødevarer, Direktorat for økologisk landbrug, Afdeling for beskyttede oprindelsesbetegnelser (BOB) — Beskyttede geografiske betegnelser (BGB) — Garanterede traditionelle specialiteter (GTS) Adresse: Αχαρνών 29/Acharnon 29 104 39 Αθήνα/Athens ΕΛΛAΔΑ/GREECE Tlf +30 210212815053 Fax +30 2108821241 E-mail: ax29u030@minagric.gr, ax29u029@minagric.gr

2. Sammenslutning:

Navn: Sammenslutning af landbrugskooperativer i Pilion og de Nordlige Sporader Adresse: Ano Lehonia Magnesias Tlf +30 2428093963 / 2428093572 Fax +30 2428094654 / 2428094379 E-mail: copilspr@otenet.gr Internet: http://www.coop-pilion.gr Sammensætning: Producenter/forarbejdere ( X ) Andet ( )

3. Produktets art:

Kategori 1.6. Frugt, grøntsager og korn, også forarbejdet

4. Varespecifikation:

(resumé af betingelserne i artikel 4, stk. 2, i forordning (EF) nr. 510/2006)

4.1. Betegnelse:

»Φιρίκι Πηλίου« (Firiki Piliou)

4.2. Beskrivelse:

Firiki Piliou (flertal: Firikia Piliou) tilhører arten Malus domestica Borkh og miniaturesorten »Firiki«. Firiki Piliou er et lille til mellemstort æble af aflang cylindrisk form og med en mindre diameter i forhold til længde end Firikia fra andre regioner. Æblet er gulgrønt med kraftigt røde pletter på den solvendte side. Det er meget fast (6-8 kg/cm2) og har et stort sukkerindhold og et lavt syreindhold, som giver æblet dets søde saftige kød og en særdeles stærk duft.

Æblerne markedsføres i standardiseret emballage i overensstemmelse med forordning (EF) nr. 1221/2008.

Firiki Piliou skal, når det plukkes, have følgende kendetegn:

Fasthed: 6-8 kg/cm2

Opløselige tørstoffer (%): 11,5-13 Brix

Syreindhold: 0,10-0,20 % citrussyre

Størrelse: 14-18 cm i omkreds.

4.3. Geografisk område:

Det geografiske område svarer til den bjergrige del af Pilion, og det fastlægges nærmere mht. højde (æblerne dyrkes i en højde af mellem 300 og 900 m), jordbund og vejrforhold (i nærheden af kastanje-, bøge- og jordbærtræer, skrånende veldrænet jordbund, let svingende temperaturer, forholdsvis stor luftfugtighed, mange timers solskin), de ensartede dyrkningsmetoder (f.eks. dyrkning på terrasser og håndplukning) og den traditionelle dyrkning af Firikia Piliou, som alle giver Firiki Piliou-æblerne deres særlige organoleptiske egenskaber.

Firiki Piliou dyrkes specifikt inden for de administrative grænser for følgende kommuner og områder:

Kommunerne Portaria, Makrinitsa, Zagora, Agria, Artemida, Mouresi, Milies og Afetes.

4.4. Bevis for oprindelse:

Firikia Piliou plukkes fra træer, der dyrkes inden for det geografiske område, og må kun markedsføres som et BOB-produkt, hvis de er blevet godkendt af de ansvarlige instanser.

Dyrkningsarealerne er registreret hos Sammenslutningen af landbrugskooperativer i Pilion og de Nordlige Sporader, så at der kan opstilles en liste over de arealer, der opfylder de fastlagte kriterier mht. beplantnings- og produktionssted. Disse oplysninger sendes til kontrolinstanserne.

Producenterne anmelder deres høstudbytter til den emballeringscentral, der er beliggende inden for det geografiske område, og angiver plantagens størrelse og den producerede mængde Firikia Piliou.

Under den første oplagringsfase (sædvanligvis i plast- eller trækasser) registrerer emballeringscentralen producentens navn og den producerede mængde. Disse oplysninger sendes til kontrolinstanserne.

Processen afsluttes på emballeringstrinnet, hvor kontrolinstansen leverer de nummererede mærkater svarende til de mængder, som skal emballeres.

4.5. Produktionsmetode:

Dyrkningen omfatter alle de dyrkningsmetoder, der er nødvendige for at opretholde træernes vitalitet og bevare dem i god tilstand, dvs. generel anvendelse af sammensatte gødningsstoffer, fjernelse af og sprøjtning mod ukrudt, vanding med vand af god kvalitet, beskæring af træer og udtynding af frugter i hånden. Til at erstatte uproduktive træer eller anlægge nye plantager bruger avlerne enten Firiki Piliou-stiklinger fra træer i det afgrænsede geografiske område eller toårige podetræer med Firiki Piliou-stiklinger fra træer i det afgrænsede geografiske område, der er podet på ΜΜ106- eller ΜΜ111-stammer. Firiki Piliou giver frugt hvert andet år. Det begynder at bære frugt seks år efter beplantning, sædvanligvis i det tiende år og vokser til at stort træ.

Firiki Piliou plukkes som altid i hånden på trods af det ujævne terræn. Firikia Piliou indsamles i plantagerne og hældes sædvanligvis på plastkasser, hvorefter de transporteres til og oplagres i kølehuse for at bevare kvaliteten (og undgå stød og tab af fasthed) og bevare den autentiske karakter.

Ompakning af Firikia Piliou uden for det afgrænsede geografiske område er tilladt for at kunne opfylde markedskrav og fremme salget af æblerne.

4.6. Tilknytning:

Det afgrænsede geografiske område ligger i forholdsvis stor højde (300-900 m) og har et mildt klima med kølige somre, lette temperatursving, forholdsvis stor fugtighed (60,9 %), mange timers solskin (210 timer om måneden) og ren luft. Jordbunden består især af skifer, hvad normalt er ensbetydende med dårlig jordbund. De nærliggende kastanje-, bøge- og jordbærtræskove bidrager dog til at skabe en let og frugtbar jordbund, der er rig på organisk materiale (2-3 %), sandholdigt løss til sandholdigt ler med en pH-værdi på 4-5 (sur). Jordbunden er også veldrænet, fordi terrænet er skrånende, hvad der medfører, at Firiki især dyrkes på terrasser.

Fordi Firikia dyrkes på terrasser, er det ikke muligt at benytte traktorer og andre landbrugsmaskiner, så alt arbejde skal udføres i hånden. For at bevare den ønskede kvalitet drager producenterne fordel af deres mangeårige erfaringer og kendskab til hvert træs kapacitet og udtynder omhyggeligt frugterne i hånden, så hvert træ vil give det rette udbytte. Beskæring foretages også i hånden for at undgå at beskadige træerne med luftsakse. Endelig høstes Firikia med stor omhu, så det undgås, at æblerne får stød eller mister stilken, og så de forbliver intakte og holder sig bedre.

Med henblik på at erstatte uproduktive træer eller anlægge nye plantager fremstiller dyrkerne selv stiklinger af Firiki Piliou fra træer i det afgrænsede geografiske område.

Følgende kendetegn adskiller Firiki Piliou fra Firikia, der dyrkes i andre områder:

Størrelse: æblet er mindre og mere aflangt og har en mindre diameter i forhold til længde. På grund af størrelsen beskadiges æblet ikke så let ved stød eller af solskin. Den lille størrelse er kendetegnende for den specifikke Firiki-økotype, der er blevet dyrket i området i meget lang tid, samt de mange solskinstimer, lette regnbyger nu og da, veldrænet jordbund og den ekspertmæssige udtynding af æblerne, som foregår i hånden.

Fasthed: kødet er fastere (6-8 kg kg/cm2) og mere sprødt, og skindet er glat og voksagtigt. Kødets fasthed skyldes frugtens lille størrelse, den lette vanding nu og da og det store sukkerindhold.

Farve: den er mere skinnende rød, fordi æblerne på grund af det skrånende terræn og den traditionelle udtynding er mere udsat for sollyset.

Sødme og duft: æblet er sødere, med mere duft og en saftig smag. Sødmen og den stærke duft skyldes kombinationen af naturlige og menneskelige faktorer, der er specifikke for regionen. De mange timers solskin og den traditionelle udtynding af æblerne i hånden gør, at æblerne udsættes for mere sollys og fotosyntese, og derved produceres der en høj koncentration af kulhydrater og opløselige tørstoffer. I det afgrænsede geografiske område er temperaturerne desuden lave og fugtigheden er høj om aftenerne i september, når æblerne modner; derved begrænses fordampning og tab af kulhydrater.

Gennem disse karakteristiske kendetegn ved Firiki Piliou, nemlig den lille aflange form, den skinnende rød farve, det hårde sprøde frugtkød, den søde smag og den stærke duft, adskiller dette æble sig fra Firikia fra andre regioner, og æblet kan derfor sælges til en højere pris og er mere efterspurgt på markedet.

Historie

Firiki-æblesorten siges at stamme fra Sortehavsregionen. Det latinske navn er Malus domestica Borkh, og æblet er blevet dyrket i bjergene og forbjergene i Pilion af erfarne avlere siden begyndelsen af det 18. århundrede.

I bogen »Prometheus« fra 1889 fortæller Zosimas Esfigmenitis os, at der i Drakia og Aï Lavrentis fandtes 32 æblesorter, herunder Firikia kendt som »Ferikia«, som var meget efterspurgt på markederne i Athen og Thessaloniki.

I Den »store« Aï-Giorgis fra Pilion (1994) nævner Kostas Liapis, at der var plantet omkring 8 000 Firiki-træer i Agios Georgios, og at de begyndte bære frugt omkring 1915. Den samme forfatter nævner Pilion's berømte Firikia i sin bog »Traditional Food and Cookery of Pilion«.

I Pouri, Pilion's cool mountain village fortæller Nikos Diamantakos, at Firikia indtil 1935 var den vigtigste æblesort, der blev dyrket i Pouri og Zagora.

Endelig fortæller Dionisos Vallassas, der skriver om Zagora-landbrugskooperativet i Pilion i In Volos magasinet (nr. 10, 2003) på grundlag af oplysninger, der var meddelt af kooperativet, at der i 1938 var 222 registrerede medlemmer af kooperativet.

Foruden kartofler og hasselnødder solgte kooperativet også æblesorten »Renedes«, der dengang var kendt som »Koliabaseïka« efter en person ved navn Koliabasi, der var den første, som dyrkede denne sort. De solgte også Firiki-æbler, der dengang blev betragtet som »kongen over alle æbler«.

Ovennævnte oplysninger bekræfter uden tvivl oprindelsen, anseelsen og den udbredte distribution af Firiki Piliou i det mindste på det nationale marked i meget lang tid.

4.7. Kontrolorgan:

Navn: Præfekturet for Magnesia, Direktorat for udvikling af landdistrikter Adresse: Διοικητήριο/Diikitirio 380 01 Βόλος/Volos ΕΛΛAΔΑ/GREECE Tlf +30 2421071345 Fax +30 2421070970 E-mail: u11614@minagric.gr Internet: http://www.magnesia.gr Navn: Οrganisation for certificering og overvågning af landbrugsprodukter (OPEGEP) — Agrocert Adresse: Patision & Androu 1 112 57 Αθήνα/Αthen ΕΛΛΑΔΑ/GREECE Tlf +30 2108231277 Fax +30 2108231438 E-mail: agrocert@otenet.gr Internet: http://www.agrocert.gr

4.8. Mærkning:

—

(1) EUT L 93 af 31.3.2006, s. 12.